ai4bharat/Pralekha huggingface dataset:
आरोग्य आणि कुटुंब कल्याण मंत्रालय
ऑनलाइन औषध विक्री
नवी दिल्ली, 13 डिसेंबर 2019
देशातील औषधांची विक्री ‘ड्रग्ज अँड कॉस्मेटिक्स अॅक्ट, 1940 आणि नियम 1945’च्या तरतुदींनुसार केली जाते. राज्य परवानाधारक प्राधिकरणा  द्वारे परवाना व तपासणी यंत्रणेच्या माध्यमातून याची अंमलबजावणी केली जाते. कायदा आणि नियम तरतुदींच्या उल्लंघनाविरूद्ध कठोर व थेट कारवाई करण्यासाठी ‘एसएलए’ला कायदेशीररित्या अधिकार देण्यात आले आहेत.
असे लक्षात आले आहे की, ऑनलाइन औषधांच्या विक्रीविरूद्ध काही भागधारकांनी चिंता व्यक्त केल्या आहेत. ऑनलाईन औषधांच्या विक्रीचे सर्वसमावेशक नियमन करण्यासाठी शासनाने दिनांक 28 ऑगस्ट 2018 रोजी जी.एस.आर. 817 च्या आराखड्यानुसार मसुदा नियम प्रसिद्ध केला आहे व ई-फार्मसीद्वारे औषधांच्या विक्री नियमन आणि वितरणासंदर्भातील तरतुदींचा समावेश करण्यासाठी ड्रग्स आणि कॉस्मेटिक्स नियम 1945मध्ये दुरुस्तीसाठी जनता/भागधारकांच्या सूचना मागविण्यात आल्या आहेत.
मसुद्याच्या नियमांमध्ये ई-फार्मसीची नोंदणी, ई-फार्मसीची नियमित तपासणी, ई-फार्मसीद्वारे औषधांची वितरण किंवा विक्री करण्याची प्रक्रिया, ई-फार्मसीद्वारे औषधांची जाहिरात करण्यास मनाई, तक्रार निवारण यंत्रणा, ई-फार्मसीचे निरीक्षण इत्यादी तरतुदी केलेल्या आहेत.
राज्यमंत्री  अश्विनी कुमार चौबे यांनी आज लोकसभेत लेखी उत्तरात ही माहिती दिली.
M.Chopade/S.Pophale/P.Malandkar
(Visitor Counter : 71
माहिती आणि प्रसारण मंत्रालय
इफ्फी@50 युवा आणि बालकांना चित्रपटांची माहिती, शिक्षण देण्याबरोबरच चित्रपटांकडे आकर्षितही करेल-माहिती आणि प्रसारण सचिव अमित खरे
गोवा, 21 नोव्हेंबर 2019
गोव्यातील आंतरराष्ट्रीय चित्रपट महोत्सवाचा भाग म्हणून आयोजित इफ्फी@50 या प्रदर्शनाकडे युवा आणि मुले आकर्षित होतील असा विश्वास माहिती आणि प्रसारण सचिव अमित खरे यांनी व्यक्त केला. या प्रदर्शनात विविध गोष्टी आणि माहिती मिळणार असून युवकांना माहितीबरोबरच चित्रपट उद्योगात वापरण्यात येणाऱ्या नवनवीन तंत्रांचीही ओळख होणार असल्याचे खरे यांनी सांगितले. संवादात्मक डिजिटल प्रदर्शन इफ्फी@50 चे उद्घाटन केल्यानंतर ते आज बोलत होते. गोव्यात कला अकादमीजवळ दर्या संगम येथे भरवण्यात आलेले हे प्रदर्शन ब्युरो ऑफ आऊटरिच ॲण्ड कम्युनिकेशनने आयोजित केले आहे.
चित्रपट क्षेत्राकडे युवकांना आकर्षित करणे हा या प्रदर्शनाचा मुख्य उद्देश असल्याचे खरे म्हणाले. चित्रपट महोत्सव आणि फिल्म बाझारबरोबरच हे प्रदर्शनही युवा आणि प्रतिनिधींसाठी आकर्षण ठरणार आहे. डिजिटल माध्यमातून चित्रपटांचा इतिहास या प्रदर्शनातून दर्शवला जाणार आहे. 50 ते 60 च्या दशकापासून 2010 पर्यंत चित्रपटांचा विविध टप्प्यातला प्रवास या प्रदर्शनात मांडला आहे. 21 ते 28 नोव्हेंबरदरम्यान सकाळी दहा ते रात्री 8 वाजेपर्यंत हे प्रदर्शन खुले राहील.
इफ्फीच्या सुरुवातीपासून म्हणजे 1952 पासून आतापर्यंतच्या प्रवासाला केलेला सलाम म्हणजे हे प्रदर्शन. भारतीय चित्रपट जगासमोर आणण्यासाठी इफ्फीचा मंच कसा उपयुक्त ठरला त्याचबरोबर जगभरातले चित्रपट दाखविण्यासाठी इफ्फी हा भारताचा मंच कसा ठरला हे दर्शवण्याचा या प्रदर्शनाचा उद्देश आहे.
विविध इनस्टॉलेशनद्वारे सिनेरसिकांना भारतीय चित्रपटांत घडलेली क्रांती अनुभवता येईल. याशिवाय व्हर्टीकल डिजिटल डिसप्ले पॅनेल्स, व्हर्च्युअल रिॲलिटी टुल्स, होलोग्राम टेक्नॉलॉजी, अशी उच्च तंत्रज्ञानावर आधारित वैशिष्ट्ये प्रथमच या प्रदर्शनात पाहता येतील.
चित्रपट निर्मिती कौशल्य आणि चित्रपटांचा समाजावरचा प्रभावही प्रेक्षकांना पाहता येईल.
चित्रपट प्रश्नमंजूषा, स्वच्छ भारत, एकदाच वापरात येणाऱ्या प्लॅस्टिकचा वापर टाळणे, एक भारत श्रेष्ठ भारत यासारख्या सरकारी उपक्रमांवर लघुपट निर्मिती, चित्रकला, यासारख्या स्पर्धा या प्रदर्शनादरम्यान मुलांसाठी आयोजित करण्यात आल्या आहेत. दररोजच्या विजेत्याला गौरवण्यात येणार आहे.
चित्रपट निर्माते राहुल रवैल आणि सुभाष घई यांच्यासह इतर मान्यवर या कार्यक्रमाला उपस्थित होते.
G.Chippalkatti/N.Chitale/P.Kor
(Visitor Counter : 44
राष्ट्रपती कार्यालय
ईद-उज-जुहाच्या पूर्वसंध्येला भारताच्या राष्ट्रपतींनी दिल्या शुभेच्छा
नवी दिल्ली, 28 जून 2023
भारताच्या राष्ट्रपती श्रीमती. द्रौपदी मुर्मू यांनी ईद-उज-जुहाच्या पूर्वसंध्येला देशवासीयांना शुभेच्छा दिल्या आहेत.
“ईद-उज-जुहा निमित्त मी सर्व देशवासीयांना, विशेषत: भारत आणि परदेशात राहणाऱ्या आपल्या मुस्लिम बांधवांना आणि भगिनींना मनःपूर्वक शुभेच्छा देते,असे राष्ट्रपतींनी आपल्या संदेशात म्हटले आहे.
ईद-उज-जुहा हा प्रेम आणि त्यागाचा पवित्र सण आहे. हा सण आपल्याला त्यागाचा मार्ग अवलंबण्याची आणि मानवतेची निस्वार्थ सेवा करण्याची प्रेरणा देतो.
या दिवसाच्या निमित्ताने आपण सर्वजण समाजात परस्पर बंधुभाव आणि सौहार्द वाढविण्याचे कार्य करण्याची शपथ घेऊ या."
राष्ट्रपतींचा संदेश पाहण्यासाठी कृपया येथे क्लिक कराS.Tupe/S.Pargaonkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 59
माहिती आणि प्रसारण मंत्रालय
राष्ट्रीय पर्यटन दिनाच्या पार्श्वभूमीवर फिल्म डिव्हिजनद्वारे विशेष चित्रपट महोत्सवाचे आयोजन
मुंबई, 25 जानेवारी 2022
25 जानेवारी 2022 या राष्ट्रीय पर्यटन दिनानिमित्त, "आझादी का अमृत महोत्सव" अंतर्गत, फिल्म्स डिव्हिजन, भारतातील निवडक पर्यटन स्थळांचे वैभव दाखविणाऱ्या चित्रपटांचा महोत्सव सादर करत आहे. या ऑनलाइन फिल्मोत्सवात  मेघालय, सिक्कीम, जम्मू आणि काश्मीर या राज्यांच्या नैसर्गिक सौंदर्याचे चित्रण करणारे अकरा चित्रपट प्रदर्शित केले जातील, तसेच उत्तराखंडमधील रंगीबेरंगी फुलांचे खोरे, बिहारमधील प्रसिद्ध पर्यटन स्थळे तसेच बरेच काही पहायला मिळेल. फिल्म्स डिव्हिजनच्या संकेतस्थळावर आणि यू ट्यूब वाहिनीवर दिनांक 25 जानेवारी 2022 रोजी हे विशेष चित्रपट दाखवले जातील.
पर्यटन दिवसाच्या निमित्ताने दाखवल्या जाणाऱ्या चित्रपटांमध्ये पुढील चित्रपट समाविष्ट आहेत:
चित्रकूट  - भारतीय महाकाव्य रामायणातील लोककथांशी गहनतेने जोडलेला चित्रकूट पर्वत आणि त्याचा ऐतिहासिक, आध्यात्मिक आणि पौराणिक वारसा या चित्रपटाच्या माध्यमातून दाखविलेला आहे.
मेघालय - अॅबोड ऑफ क्लाउड्स  - हा चित्रपट आपल्याला विविधतेने नटलेल्या मेघालयाच्या थेट कुशीत घेऊन जातो. मेघालय अप्रतिम निसर्ग सौन्दर्य या चित्रपटात दाखवण्यात आले आहे.
सिक्कीम - पॅराडाईज ऑन अर्थ  - निसर्गरम्य सिक्कीम आणि तेथील पर्यटन स्थळांच्या अविस्मरणीय सहलीबद्दल माहिती देणारा लघूपट.
किन्नौर  - हिमाचल प्रदेशातील किन्नौर ज्याला देव भूमी - देवांची भूमी म्हणून ओळखले जाते, त्यावरील हा चित्रपट, श्रध्दा आणि सौंदर्याचा अदभुत संगम या चित्रपटातून दर्शवतो.
अनटच्ड ब्युटी  - शीर्षकानूरुप, अनटच्ड ब्युटी हा भारताच्या ईशान्य प्रदेशातील पर्यटनाला चालना देणारा एक चित्रपट आहे, ज्या प्रदेशाला निसर्गाचे वरदान लाभलेले आहे.
रीगेनिंग पॅराडाइज  - हा चित्रपट काश्मीरमधील पर्यटनाच्या पुनरुज्जीवनाबद्दल आहे.
द व्हॅली ऑफ फ्लॉवर्स  - हा चित्रपट उत्तराखंडच्या सर्वात रहस्यमय भागावर आहे, जो हिमालय पर्वतरांगांच्या अत्युच्च भागात वसलेला आहे. व्हॅली ऑफ फ्लॉवर्स मधे वनस्पतींच्या 600 हून अधिक प्रजाती सापडतात, त्यापैकी बहुतेकांमध्ये औषधी गुणधर्म आहेत आणि काही पर्यावरणातून नष्ट होण्याच्या धोक्याच्या मार्गावर आहेत.
डेस्टिनेशन बिहार - व्हेअर फेथ कॉल्स  - बिहारमधील बोधगया, नालंदा, गया, राजगिरी, पावापुरी आणि पाटणा शहरातील पर्यटन स्थळांवर आधारित व्यक्ती, ठिकाणे आणि श्रद्धेयांवर आधारित माहितीपट.
लँडस्केप इन द मिस्ट: पूर्व-इतिहास पुनरावृत्ती  -चेरापुंजी आणि मेघालयातील मावसिनराम या दोन निसर्गरम्य ठिकाणांचा प्रवास चित्रीत करणारा चित्रपट
मिझो : क्लाउड नाईन  - शांततेचे वसतिस्थान असलेल्या मिझोरामला भेट देण्याचे निमंत्रण.
गेटवे ऑफ इंडिया - द प्राइड ऑफ मुंबई  - हा लघुपट मुंबईतील लोकप्रिय पर्यटन स्थळ असलेल्या 'गेटवे ऑफ इंडिया'च्या ऐतिहासिक आणि राजकीय प्रवासाचा मागोवा घेतो.
हे चित्रपट या संकेतस्थळावर https://filmsdivision.org/“Documentary of the Week” आणि https://www.youtube.com/user/FilmsDivision वर 25 जानेवारी 2022 रोजी 24 तास प्रसारित केले जाईल.
S.Tupe/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 196
आरोग्य आणि कुटुंब कल्याण मंत्रालय
केंद्रीय आरोग्य व कुटुंब कल्याण मंत्रालयाने गर्भधारणेपूर्वी आणि नंतर लिंग निवडीला प्रतिबंध करणाऱ्या पीसी अँड पीएनडीटी कायद्याला स्थगिती दिलेली नाही
नवी दिल्ली, 9 एप्रिल 2020
केंद्रीय आरोग्य व कुटुंब कल्याण मंत्रालयाने पीसी अँड पीएनडीटी कायदा 1994 ला स्थगिती दिल्याचे अंदाज काही प्रसारमाध्यमांमधून वर्तवले जात आहेत. मात्र, गर्भधारणेपूर्वी आणि गर्भधारणेनंतर लिंगनिवड करण्याला प्रतिबंध करणाऱ्या या कायद्याला केंद्रीय आरोग्य व कुटुंब कल्याण मंत्रालयाने स्थगिती दिली नसल्याचे स्पष्ट करण्यात येत आहे.
कोविड-19 या जागतिक महामारीमुळे सुरू असलेल्या लॉकडाऊनच्या पार्श्वभूमीवर आरोग्य मंत्रालयाने 4 एप्रिल 2020 रोजी पीसी अँड पीएनडीटी नियम 1996 मधील काही तरतुदी बदलण्याची/ स्थगित करण्याची अधिसूचना जारी केली आहे. हे नियम या काळात निदान केंद्राकडून पुढील महिन्याच्या पाचव्या दिवसापर्यंत अहवाल सादर न झाल्यास आणि राज्ये/ केंद्रशासित प्रदेशांकडून त्रैमासिक प्रगती अहवाल सादर न झाल्यास नोंदणीच्या नूतनीकरणासाठी अर्ज करण्याच्या प्रक्रियेशी संबंधित आहेत.
मंत्रालयाकडून हे पुन्हा एकदा स्पष्ट करण्यात येत आहे की प्रत्येक अल्ट्रासाऊंड क्लिनिक, जेनेटिक काउन्सेलिंग सेंटर, जेनेटिक लॅबोरेटरी, जेनेटिक क्लिनिक अँड इमेजिंग सेंटर यांना त्यांच्या तपासणीचे अहवाल दैनंदिन स्वरुपात जतन करणे या कायद्यातील तरतुदीनुसार अनिवार्य आहे. केवळ हे अहवाल संबंधित योग्य त्या अधिकाऱ्यांकडे पाठवण्यासाठी असलेली अंतिम मुदत 30 जून 2020 पर्यंत वाढवण्यात आली आहे. पीसी अँड पीएनडीटी कायद्यातील तरतुदींच्या अनुपालनात निदान केंद्रांना कोणत्याही प्रकारची सवलत देण्यात आलेली नाही.
सर्व प्रकारचे अहवाल अनिवार्य आहेत आणि त्यांचे जतन नियमानुसार आणि सदर अधिसूचनेनुसार करावेच लागेल. त्याचा पीसी अँड पीएनडीटी कायदा व नियम यांच्या कठोर अंमलबजावणीशी कोणताही संबध नाही.
G.Chippalkatti/S.Patil/P.Malandkar
(
कौशल्य विकास आणि उद्यमशीलता मंत्रालय
धर्मेंद्र प्रधान यांनी औद्योगिक प्रशिक्षण संस्थांमध्ये प्रवेश घेतलेल्या विद्यार्थ्यांसाठी रोजगारक्षम कौशल्य अभ्यासक्रमाच्या डिजिटल आवृत्तीचे केले अनावरण
कौशल्य परिसंस्थेतील 2.5 दशलक्ष विद्यार्थी डिजिटल अभ्यासक्रमाचा लाभ घेऊन नोकरी मिळवण्यात सक्षम होऊ शकतात
नवी दिल्ली, 11 एप्रिल 2023
केंद्रीय शिक्षण आणि कौशल्य विकास आणि उद्योजकता मंत्री धर्मेंद्र प्रधान यांनी आज नवी दिल्लीतील फ्यूचर स्किल्स फोरममध्ये भारतातील औद्योगिक प्रशिक्षण संस्थेत नावनोंदणी केलेल्या विद्यार्थ्यांसाठी रोजगारक्षम कौशल्य अभ्यासक्रमाच्या डिजिटल आवृत्तीचे अनावरण केले. द फ्यूचर स्किल्स फोरम - हा क्वेस्ट अलायन्स, एक्सेंचर, सिस्को आणि जेपी मॉर्गन यांच्या फ्युचर राइट स्किल्स नेटवर्क  या एकत्रित प्रयत्नांचा उपक्रम आहे. तो सरकारी कौशल्य प्रशिक्षण संस्था,नागरी समाज संस्था,उद्योग आणि कॉर्पोरेट सामाजिक जबाबदारी भागीदारांना एकत्र आणून तरुणांना भविष्यासाठी महत्त्वपूर्ण कौशल्ये आत्मसात करण्यात मदत करतो.
यावेळी बोलताना प्रधान यांनी रोजगारक्षमता वाढवणे,भारताचे भविष्य घडवणे आणि 21 व्या शतकातील कार्यबल तयार करण्याच्या दृष्टीने कौशल्यात असलेल्या परिवर्तनात्मक शक्तीची माहिती दिली.
कौशल्य परिसंस्थेला बळकट करण्यासाठी तसेच भविष्यासाठी सज्ज कार्यबल तयार करण्यासाठी आणि समाजाच्या व्यापक कल्याणासाठी AI, IOT सारख्या नवीन तंत्रज्ञानाचा लाभ उठवण्याच्या उपायांवर विचार विनिमय करण्यासाठी उद्योग क्षेत्रातील अग्रणी एकत्र आले आहेत याबद्दल त्यांनी आनंद व्यक्त केला.
डिजिटल अभ्यासक्रमात आर्थिक आणि डिजिटल साक्षरता,विविधता आणि समावेशकता,करिअर विकास,ध्येय ठरवणे आणि उद्योजकता यावरील मॉड्यूलचा समावेश आहे.कौशल्य विकास आणि उद्योजकता मंत्रालयाने सप्टेंबर 2022 मध्ये सुरू केलेल्या सुधारित ES अभ्यासक्रमातून ती घेण्यात आली आहेत.
केव्हाही, कुठेही शिकण्याची गरज पूर्ण करण्याच्या उद्देशाने, हे मॉड्यूल केंद्र सरकारच्या भारत कौशल्य पोर्टल तसेच इतर प्लॅटफॉर्मद्वारे 2.5 दशलक्षहून अधिक विद्यार्थ्यांसाठी उपलब्ध असतील. उद्योग क्षेत्राच्या सक्रिय योगदानासह विकसित केलेल्या या अभ्यासक्रमात संक्षिप्त स्वरूपात गेमिफाइड फॉरमॅटमध्ये 12 मॉड्यूलचा समावेश आहे आणि प्रत्येक धड्यानंतर मूल्यांकन केले जाते आणि यामुळे विद्यार्थ्यांना त्यांच्या ज्ञानाचे मूल्यांकन करण्यात मदत होते. मॉड्युलमध्ये वापरण्यात आलेल्या गोष्ट सांगण्याच्या पध्दतीमुळे विद्यार्थी त्या परिस्थितीशी समरूप होऊ शकतात आणि ते वास्तविक जगातल्या परिस्थितीत वापर करू शकतात. विद्यार्थ्यांना विशिष्ट, वेळेवर, कृती करण्यायोग्य अभिप्राय प्राप्त होईल हे रचनात्मक अभिप्राय प्रणाली सुनिश्चित करते ,ज्यामुळे सुधारित परिणाम दिसून येतात.
औद्योगिक प्रशिक्षण संस्थांमध्ये मिश्रित शिक्षणासारखे नाविन्यपूर्ण शैक्षणिक मॉडेल सादर करण्यात डिजिटल अभ्यासक्रम महत्त्वपूर्ण ठरतील आणि शिक्षकांना 21 व्या शतकातील क्लासरूम तयार करण्यास आणि त्यांचे नेतृत्व करण्यास सक्षम करतील.
S.Patil/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 139
श्रम आणि रोजगार मंत्रालय
मुंबईतल्या अंधेरी येथील कर्मचारी राज्य विमा महामंडळ रुग्णालयात नवीन ओपीडी सेवेचा प्रारंभ
मुंबई, 14 ऑगस्ट 2023
मुंबईतल्या अंधेरी येथील कर्मचारी राज्य विमा महामंडळ  रुग्णालयात आज खासदार गोपाळ शेट्टी आणि. खासदार गजानन कीर्तिकर यांच्या हस्ते नवीन ओपीडी सेवेचे उद्घाटन करण्यात आले. बोरिवली येथील ईपीएफओ कर्मचारी निवासाची पायाभरणीही त्यांनी केली. यावेळी ईएसआयसीचे महासंचालक डॉ. राजेंद्र कुमार उपस्थित होते.
अंधेरी येथील ईएसआयसी रूग्णालयातील ओपीडी सेवा महाराष्ट्र राज्यातील ईएसआयसीच्या वैद्यकीय पायाभूत सुविधेत वाढ करेल आणि ती अधिक बळकट करेल. यामुळे विमाधारक कामगार आणि त्यांच्या कुटुंबातील सदस्यांच्या वैद्यकीय गरजा पूर्ण होतील. यापूर्वी 2018 मध्ये अंधेरी येथील ईएसआयसी रुग्णालयातील आगीच्या दुर्घटनेनंतर; रुग्णालय तात्पुरते कांदिवली येथे हलविण्यात आले होते. अंधेरी येथील ईएसआयसी रुग्णालय अद्ययावत करणे आणि त्याचा विस्तार यासंदर्भातले काम जवळजवळ पूर्ण झाले असून रुग्णांना दाखल करून घेण्यासाठीची अंतर्गत वैद्यकीय सेवादेखील लवकरच पुन्हा सुरू होईल. सुरू केल्या जात असलेल्या ओपीडी सेवेत सामान्य औषध, अस्थिव्यंग, मूत्रविकारशास्त्र, हृदयचिकित्सा, ईएनटी, गॅस्ट्रोएन्टेरोलॉजी, त्वचाविज्ञान इत्यादीचा समावेश आहे. ओपीडी सेवा सुरू झाल्यामुळे मुंबई परिसरातील सुमारे 25 लाख ईएसआय लाभार्थ्यांना फायदा होणार आहे. हे रुग्णालय अद्ययावत करण्याचा प्रकल्प खर्च 260 कोटी रुपये इतका आहे.
बोरिवली येथे पायाभरणी करण्यात आलेले ईपीएफओ कर्मचारी निवास संकुल सुमारे 7440.90 चौरस मीटर जागेवर बांधले जाईल. यासाठी प्रकल्प खर्च सुमारे 566 कोटी रुपये आहे. हा गृहनिर्माण प्रकल्प ईपीएफओच्या सुमारे 1900 कर्मचाऱ्यांच्या निवासी गरजा पूर्ण करेल.
महाराष्ट्रात ईएसआय योजना
राज्यातील 33 जिल्ह्यांमध्ये ईएसआय योजना लागू आहे. ईएसआय योजनेचे पर्यवेक्षण प्रादेशिक कार्यालय मुंबई आणि 6 उपप्रादेशिक कार्यालयांद्वारे केले जाते. राज्यातल्या 2.35 लाख युनिट्समध्ये कार्यरत सुमारे 40 लाख विमाधारक व्यक्ती आणि त्यांच्यावर अवलंबून असलेल्या 1.5 कोटी व्यक्तींच्या वैद्यकीय गरजा पूर्ण करण्याचे कार्य याद्वारे सुरू असते. महाराष्ट्र राज्यात 14 डीसीबीओ सह 82 ईएसआयसी शाखा कार्यालये आहेत. राज्यात एकूण 15 ईएसआय रुग्णालये  आहेत. महाराष्ट्रात 92 दवाखाने  आणि 598 विमाविषयक डॉक्टर आहेत. महाराष्ट्रात दुय्यम वैद्यकीय सेवा प्रदान करण्यासाठी 175 रुग्णालये आणि सुपर स्पेशालिटी उपचार प्रदान करण्यासाठी 139 रुग्णालये पॅनेलमध्ये सूचीबद्ध करण्यात आली आहेत.
भारतातील ईएसआय योजना
ईएसआयसी ही अग्रणी सामाजिक सुरक्षा संस्था असून ती किफायतशीर वैद्यकीय सेवा पुरवते आणि काम करताना होणाऱ्या दुखापती, आजार, मृत्यू इत्यादीसारख्या गरजेच्या वेळी सर्वसमावेशक सामाजिक सुरक्षा लाभ प्रदान करते. ती सुमारे 3.42 कोटी कामगारांच्या कुटुंबांना सुरक्षा प्रदान करते. देशभरातील 611 जिल्ह्यांतील 13 कोटींहून अधिक लाभार्थ्यांना रोख लाभ आणि किफायतशीर वैद्यकीय सेवा या माध्यमातून उपलब्ध होत आहे. ईएसआयसीच्या पायाभूत सुविधेत आज, 1574 दवाखाने, 161 ईएसआय रुग्णालये, 8 वैद्यकीय महाविद्यालये, 2 दंत महाविद्यालये, 2 नर्सिंग महाविद्यालये, 604 शाखा कार्यालये, 96 डीसीबीओ आणि 64 प्रादेशिक आणि उप-प्रादेशिक कार्यालयांसह अनेक पटीने वाढ झाली आहे.PIB Mumbai | Jaydevi PS/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 57
राष्ट्रपती कार्यालय
राष्ट्रपतींकडून जन्माष्टमीच्या शुभेच्छा
नवी दिल्ली, 6 सप्टेंबर 2023
राष्ट्रपती द्रौपदी मुर्मू यांनी जन्माष्टमीच्या पूर्वसंध्येला दिलेल्या संदेशात म्हटले आहे: -
“जन्माष्टमीच्या शुभ प्रसंगी भारतात आणि परदेशात राहणाऱ्या माझ्या सर्व देशवासीयांना मी शुभेच्छा देते.
भगवान श्रीकृष्णाच्या जन्मदिनानिमित्त जन्माष्टमीचा पवित्र सण साजरा केला जातो. भगवान श्रीकृष्णाच्या उपदेशातून शिकण्याची ही एक संधी आहे. हा सण लोकांमध्ये प्रेम आणि भक्ती भावना वृद्धिंगत करतो. भगवान श्रीकृष्णाने अन्यायाविरुद्ध लढून आणि धर्म तसेच न्यायाचा मार्ग अवलंबून आदर्श समाज स्थापनेचा मार्ग दाखविला आहे. भगवान श्रीकृष्णाने गीतेतील उपदेशाच्या माध्यमातून 'निष्काम कर्म'चा संदेश दिला आहे.
आपण सर्वांनी भगवान श्रीकृष्णाने दाखविलेल्या मार्गावर चालण्याचा संकल्प करूया आणि मानवतेच्या कल्याणाच्या भावनेने पुढे मार्गक्रमण करत आपला समाज आणि राष्ट्र बळकट करण्यासाठी योगदान देऊया”.
राष्ट्रपतींचा संदेश पाहण्यासाठी कृपया येथे क्लिक कराN.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 50
जलशक्ती मंत्रालय
नैसर्गिक शेती' या संकल्पनेवर आधारित नदी पुनरुज्जीवनासाठी युवा वर्गाला प्रेरित करणे या विषयाला वाहिलेल्या वेबिनार मालिकेच्या 10 व्या सत्राचे, एनएमजीसीने केले आयोजन.
इग्नाइटिंग यंग माइंड्स रिजुव्हेनेटिंग रिवर म्हणजेच नदी पुनरुज्जीवनासाठी युवा वर्गाला प्रेरित करणे या विषयावरील वेबिनारचे 10 वे सत्र, 8 सप्टेंबर 2022 रोजी झाले. नॅशनल मिशन फॉर क्लीन गंगा अर्थात राष्ट्रीय स्वच्छ गंगा मोहीम, जल शक्ती मंत्रालय, भारत सरकारने, APAC न्यूज नेटवर्कच्या सहकार्याने, हा वेबिनार आयोजित केला होता. युवा वर्ग आणि विद्यार्थ्यांना, नदी संवर्धन आणि नदी माहात्म्याच्या प्रचाराला चालना देण्यासाठी उद्युक्त करण्याचा, या वेबिनारचा उद्देश होता. नैसर्गिक शेती, ही या वेबिनारची संकल्पना होती. अर्थ गंगा प्रकल्पा अंतर्गत, गंगा खोऱ्यात वसलेल्या राज्यांमधे होत असलेल्या नैसर्गिक शेतीची, युवावर्ग आणि विद्यार्थ्यांना चांगल्याप्रकारे माहिती मिळवून देणे कसे आवश्यक आहे, याविषयी या विशेष सत्रात चर्चा करण्यात आली.
प्रमुख भाषण करताना, राष्ट्रीय स्वच्छ गंगा मोहीमेचे महासंचालक, श्री जी. अशोक कुमार यांनी नमामि गंगे मोहिमेचा आढावा घेतला आणि गंगा नदी निर्मळ, तसेच सातत्याने प्रवाहित राहण्यासाठी उचलल्या जात असलेल्या विविध उपाययोजनांची माहिती दिली. श्री कुमार यांनी, शेतातून नदीच्या पात्रात मिसळत असलेली रसायने, तसेच जैवविविधता आणि पाण्याची गुणवत्ता वाढवण्यासाठी गंगा नदीच्या काठावर रसायनविरहीत शेती करण्याच्या गरजेवर, यावेळी बोलताना प्रकाश टाकला. ते म्हणाले की नैसर्गिक शेती हा अर्थ गंगा प्रकल्पाच्या सर्वात महत्वाच्या आधारस्तंभांपैकी एक आहे आणि गंगा पुनरुज्जीवनाशी संबंधित अनेक समस्या, नैसर्गिक शेती सोडवू शकते.
‘मोअर क्रॉप पर ड्रॉप’  या घोषणेच्या एक पाऊल पुढे जात, त्यांनी, ‘मोअर नेट इन्कम पर ड्रॉप’  ही मोहिम राबवण्याचे आवाहन केले. यामुळे नैसर्गिक शेतीद्वारे शेतकऱ्यांचा खर्च कमी करून, चलनाधारित अर्थव्यवस्थेत पिकांच्या विक्रीतून मिळणाऱ्या निव्वळ उत्पन्नावर भर दिला जातो. रसायनांचा वापर कमी करणे आणि पीक उत्पादनासाठी नैसर्गिक साधनांचा वापर करणे, या बाबींशी ही प्रक्रिया निगडित आहे. कृषी क्षेत्रात 85 ते 90 टक्के पाण्याचा वापर होत असताना, नैसर्गिक शेतीमुळे आपण अर्थव्यवस्थेत पाण्याची 50 ते 70 टक्के बचत करू शकतो, असे त्यांनी नमूद केले. यामुळे पाण्याचा परिणामकारक वापर होईल आणि पिण्याच्या पाण्यासारख्या इतर कारणांसाठी वापरल्या जाणार्या पाण्याचीही बचत होईल.
शेतकऱ्यांचे नैसर्गिक शेतीच्या लाभांबाबत प्रबोधन करणे आणि त्यांच्या शेती करण्याच्या पद्धतीत सकारात्मक बदल घडवून आणण्यासाठी, नमामि गंगे मोहिमे मार्फत, अनेक वेळा शेतकऱ्यांशी संवाद आणि तज्ज्ञांशी चर्चा घडवून आणल्या जात आहेत, असे त्यांनी नमूद केले. सुरुवातीला मदतीचा हात पुढे करुन शेतकऱ्यांना आधार देण्याचे महत्त्वही त्यांनी विशद केले. या शेतकर्यांकडून येणार्या उत्पादनांची बाजारपेठेत ओळख निर्माण करण्यासाठी, पिकाच्या काढणीनंतर कोणती विपणन धोरणे राबवायची याबाबतही त्यांनी सल्ला दिला. यामुळे नैसर्गिक शेतीद्वारे पिके घेणार्या शेतकर्यांचे उत्पन्न वाढवायला तर मदत होईलच, शिवाय नमामि गंगेच्या नैसर्गिक शेती प्रकल्पाद्वारे लोकांचे नद्यांशी नाते जोडण्याचे पंतप्रधानांचे स्वप्न साकार होऊ शकेल, असं ते पुढे म्हणाले.
कृषी मंत्रालय
जी -20 च्या कृषी मंत्र्यांच्या बैठकीला केंद्रीय कृषी आणि शेतकरी कल्याण मंत्री आभासी माध्यमातून उपस्थित
अन्न सुरक्षेमध्ये कृषी संशोधनाचे महत्वपूर्ण योगदान - केंद्रीय मंत्री नरेंद्रसिंह तोमर
जी -20 चे अध्यक्षपद भूषवणाऱ्या इटलीने आयोजित केलेल्या जी-20 च्या कृषी मंत्र्यांच्या बैठकीत केंद्रीय कृषी आणि शेतकरी कल्याण मंत्री श्री नरेंद्र सिंह तोमर यांनी आभासी माध्यमारून सहभाग घेतला. ''शाश्वततेच्या मागे एक प्रेरक शक्तीच्या रूपात संशोधन" या विषयावरील सत्राला संबोधित करताना श्री तोमर म्हणाले की, अन्नसुरक्षेच्या समस्येवर मात करण्यासह शेतकऱ्यांच्या आणि कृषकांच्या उत्पन्नात सुधारणा करण्यासाठी आणि लोकांच्या उदरनिर्वाहासाठी नैसर्गिक संसाधनांचा शाश्वत वापर करण्याच्या दृष्टीने, कृषी संशोधनाने महत्त्वाची भूमिका बजावली आहे.उपलब्धता, पोच आणि किफायतशीर या अन्न सुरक्षेच्या तीन पैलूंमध्ये संशोधनाचे महत्त्वपूर्ण योगदान आहे.
भारतातील कृषी संशोधनाने देशाला अन्नधान्य आयातदार ते निर्यातदार बनवण्यामध्ये मोठी भूमिका बजावली आहे. मातीची उत्पादकता सुधारण्यासह साठवणुकीसाठी पाणी व्यवस्थापन, विस्तार आणि कार्यक्षमता सुधारण्यासाठी तंत्र आणि पद्धतींचे पॅकेज एकात्मिक संशोधन प्रयत्न विकसित करू शकतात. तंत्रज्ञानाची प्रगती ही मानवजातीसमोरील आव्हाने सोडवण्याची गुरुकिल्ली आहे.आज, 308 दशलक्ष टन अन्नधान्याच्या वार्षिक उत्पादनासह, भारत केवळ अन्नसुरक्षेच्या क्षेत्रातच नाही तर इतर देशांच्या गरजाही भागवत आहे, असे केंद्रीय मंत्री श्री. तोमर यांनी सांगितले.
श्री तोमर म्हणाले की, देशाला आत्मनिर्भर करण्याच्या प्रयत्नांमध्ये जीनोमिक्स, डिजिटल शेती, हवामान-स्मार्ट तंत्रज्ञान आणि पद्धती, कार्यक्षम पाणी वापर उपकरणे, उच्च उत्पन्न देणाऱ्या आणि जैव अनुकूल वाणांचा विकास, योग्य पद्धतीने उत्पादन, गुणवत्ता आणि सुरक्षा मानके यासंदर्भात कृषी संशोधनात एकत्रित प्रयत्न सुरूच राहतील. पर्यावरणीय शाश्वततेसह पुरेसे आणि पौष्टिक अन्न मिळवण्यासाठी वैज्ञानिक संशोधनातील वाढत्या गुंतवणुकीसह कृषी संशोधन आणि विकासाचा पुनर्विचार करण्याची आणि अनुकूल करण्याची गरज आहे.
युवा व्यवहार आणि क्रीडा मंत्रालय
चौथ्या खेलो इंडिया युवा क्रीडा स्पर्धांमध्ये आतापर्यंतचे सर्वात मोठे, देशातील साडेआठ हजार क्रीडापटूंचे पथक सहभागी होणार: केंद्रीय मंत्री अनुराग ठाकूर
2021च्या खेलो इंडिया युवा क्रीडा स्पर्धांमध्ये पाच पारंपरिक क्रीडाप्रकारांचा समावेश: केंद्रीय युवा व्यवहार आणि क्रीडा मंत्री
खेलो इंडिया युवा क्रीडा स्पर्धा 2021 साठीचे बोधचिन्ह, प्रेरकगीत आणि जर्सी यांचे आज पंचकुला येथे अनावरण
चौथ्या खेलो इंडिया युवा क्रीडा स्पर्धांमध्ये आतापर्यंतचे सर्वात मोठे, देशातील साडेआठ हजार क्रीडापटूंचे पथक सहभागी होणार आहे. केंद्रीय युवा व्यवहार आणि क्रीडामंत्री अनुराग ठाकूर यांनी या स्पर्धांसाठीचे आज पंचकुला येथील इंद्रधनुष प्रेक्षागृहात खेलो इंडिया युवा क्रीडा स्पर्धा 2021 साठीचे बोधचिन्ह, प्रेरकगीत, जर्सी आणि शुभंकर यांचे अनावरण केले त्यावेळी त्यांनी ही माहिती दिली. ते म्हणाले की, देशाच्या एकूण लोकसंख्येच्या केवळ 2% लोकसंख्या असलेल्या हरियाणा राज्यातील खेळाडूंनी अनेक क्रीडास्पर्धांमध्ये देशाला मोठ्या प्रमाणावर पदके मिळवून दिली आहेत. केंद्रीय जल शक्ती राज्यमंत्री रत्तन लाल कटारिया यांच्यासह हरियाणाचे मुख्यमंत्री मनोहर लाल, उपमुख्यमंत्री दुष्यंत चौताला, हरियाणा विधानसभा अध्यक्ष ज्ञानचंद गुप्ता, हरियाणाचे क्रीडामंत्री संदीप सिंग, हरियाणाचे मुख्य सचिव संजीव कौशल आणि इतर मान्यवर या कार्यक्रमाला उपस्थित होते.
पारंपरिक खेळांच्या संरक्षणावर भर देत केंद्रीय मंत्री ठाकूर म्हणाले की गटका, कलरीपयटू, थंग-ता, मल्लखांब आणि योगासने हे पारंपरिक क्रीडाप्रकार आगामी खेलो इंडिया युवा क्रीडा स्पर्धा 2021मध्ये समाविष्ट असतील. ते म्हणाले की, युवा क्रीडास्पर्धा आणि नुकत्याच संपलेल्या खेलो इंडिया विद्यापीठ क्रीडा स्पर्धा यांच्यामुळे युवकांना भविष्यात अधिक मोठी उद्दिष्ट्ये साध्य करण्याची प्रेरणा मिळेल. केंद्रीय युवा व्यवहार आणि क्रीडा मंत्री म्हणाले की, क्रीडापटूंनी उत्तम कामगिरी करून दाखवावी यासाठी भारत सरकार सातत्याने प्रयत्न करत आहे.
आपले राज्य या क्रीडास्पर्धांसाठी संपूर्णपणे सज्ज आहे असे सांगून हरियाणाचे मुख्यमंत्री मनोहर लाल यांनी आपल्या राज्याला खेलो इंडिया युवा क्रीडा स्पर्धा 2021चे यजमानपद भूषविण्याची संधी दिल्याबद्दल पंतप्रधान नरेंद्र मोदी यांचे आभार मानले. हे राज्य केवळ देशासाठी अन्नधान्याचेच उत्पादन करत नाही तर राज्यातील खेळाडू देशासाठी पदके देखील जिंकून आणतात असे ते म्हणाले. आपल्या शारीरिक आणि मानसिक तंदुरुस्तीसाठी खेळ उत्तम ठरतात असे ते पुढे म्हणाले.
‘जया नावाचे काळवीट आणि विजय नामक वाघ’ हे खेलो इंडिया युवा क्रीडा स्पर्धेसाठीचे शुभंकर आहेत तर खेलो इंडिया युवा क्रीडा स्पर्धा 2021 साठी हरीयाणाचा ‘धाकड’ हा शुभंकर असणार आहे. चौथ्या खेलो इंडिया युवा क्रीडा स्पर्धा 4 जून ते 13 जून या कालावधीत हरियाणामध्ये होणार आहेत.